सुबुंखान्थि हादराव बेरेखा दोलोनि बिफावा जोबोर गोनांथार। मोनसे गोख्रों बेरेखा दोलोनि नुजाथिनाया जाफुंसार सुबुंखान्थि हादरनि थाखाय जोबोर गोनां। बिदि बेरेखा दोलोनि बिफावखौ जोंनि हादर एबा हादरसायाव नुनो मोननाय जाया। दासान्दै आसामनि राजखान्थि फोथारथिं नोजोर होयोब्ला नुनो मोननाय जायोदि बिसायख’थिनि समफोराव दोलो नागारनायसो दुहुम जानाय नुनो मोनो। माबेबा राजखान्थि दोलोनि नेमखान्थि, दिन्थिनेरसोनखौ गोसो बोहो जानानै बि दोलोनि बिजाथि जानानै बिसायख’थि गेलेनानै देरहायो। आरो माब्लाबा बिदिबो नुयोदि मोनसे राजखान्थि दोलोनि सासे बिजाथिया बिसायख’थियाव देरहानानै उनाव गोहोयाव थानाय राजखान्थि दोलोयाव हाबहैयो । बिदि खालामनायनि जाहोनाव बिनि मानसिफोर थामहिनबा बियाबनि भटारफोरा आवबा जाहैनो गोनां जानाय थासारिबो नुनो मोनो। बिसोर बादि एमएलएफोरा गावनि राजखान्थियारि नोजोरथिखौ गारनानै गावनि साननाय, बियाबनि सुबुंफोरखौ थगायनाय बादि सानखांनाय फैयो। बिदि खालामनायनि जाहोनाव रायजोयारि धोहोनखौ दैयाव फोजाव हरनाय बादि जायो। दोलो गारनाय माने बै बियाबफोरनि भटारफोरखौ फिन उफ्रा बिसायख’थियाव मुखुब जाहोनाय। बिदि खालामनायनि उनाव फिन रायजोफोरानो सैनो गोनां जाफिनो। खुंथाय जन्थ्र’नि लोगोयाव लोबबा जानाय मावख’गिरि-मावफारियाफोरनि खामानिखौथ’ दोनथ’दो। बिसोर सान-हर खामानियाव नांथाबनानै थानो गोनां जायो। बिदि दोलो सोलायनाय एमएलएफोरा दायनिगिरि जाथावगौ ! नाथाय बिदि दोलो बास्लायग्रा एमएलएफोरखौ हादरनि आयेना जेबो सास्थि होया। बिदि एमएलए जाखांनायनि उनाव दोलो सोलायाबालानो बिसायख’थिनि सिगांनो दोलो सोलायोब्ला मोजां। अब्ला सरासनस्रा सुबुंफोरा जेबो खस्थ’ मोना। बिसोर बादि एमएलएफोरा बोथोर नायनानै खोथिया फोग्राब्लाबो रायजोफोरनि मेगनाव सासे नायनिगिरि जानांगौ ! बिदि आखुनि सुबुंखौ रायजोफोरा माब्लाबाबो निमाहा होथाव जाया। उफ्रा बिसायख’थि खुङोब्ला रायजोफोरा जेबो मुलाम्फा जाया । खहासो जायो रायजोयारि धोहोनासो। दोलो सोलायग्रा सुबुंफोरखौ रायजोफोरा साजा होनायनि लामायानो जाबाय उफ्रा बिसायख’थि । हादरसानि सासे गिबि मन्थ्रिया गासै बियाबावनो बिबान दं। बे बेलायाव बेरेखा दोलोनि एमएलएफोरा गोहोयाव थानाय दोलोजों थायोब्लासो बियाबनि जौगानाय खामानि मावनो हागोन होननायाव माबा बानबुंथि दंना ? बिदि दोलो सोलायनाय खामानिया गावखौ थेलेफा दैदेनगिरि बुंनायनिफ्राय गोजानाव दोननायनि अनगायै जेबो नङा होननानै बुंनो हायो।